ASAP Rocky

Ռակիմ Մայերս (անգլ.՝ Rakim Mayers, հոկտեմբերի 3, 1988(1988-10-03), Հառլեմ, Նյու Յորք շրջան, Նյու Յորք, Նյու Յորք, ԱՄՆ), առավել հայտնի ASAP Rocky (ոճավորված՝ A$AP Rocky, արտասանվում է «Էյսափ Ռոքի») կեղծանվամբ, ամերիկացի ռեփեր։ Հանդիսանում է «ASAP Mob» հիփ հոփ խմբի անդամ, որտեղից էլ վերցրել է իր բեմական անունը։ 2011 թվականին նոյեմբերին  թողարկել է դեբյուտային՝ «Peso» սինգլը, որն ընդգրկվել է նրա «Live. Love. ASAP» միքսթեյպում։ 2013 թվականի հունվարին թողարկել է դեբյուտային՝ «Long. Live. ASAP» ստուդիական ալբոմը, որը գլխավորել է «Billboard 200» հիթ շքերթը։ 2015 մայիսին թողարկված նրա երկրորդ՝ «At. Long. Last. ASAP» ալբոմը նույնպես գլխավորել է այդ հիթ շքերթը։


== Վաղ կյանք ==

Ռակիմ Մայերսը ծնվել է 1988 թվականի հոկտեմբերի 3-ին Նյու Յորք քաղաքի Հառլեմ թաղամասում։ Նրան տվել են Ռակիմ անունը ի պատիվ 1980-ականների հայտնի ռեփերի։ Նրա հայրը, ով Բարբադոսից է եղել, մահացել է 2012 թվականին։ Ռոքին ունի իրենից փոքր մեկ քույր։
Ռոքին սկսել է ռեփ կարդալ 8 տարեկանից։ Երբ Ռոքին 12 տարեկան էր, նրա հորը բանտարկել են թմրանյութեր վաճառելու համար։ Երբ նա 13 տարեկան էր, նա եղբորը սպանեցին Հառլեմում։ Եղբոր մահը նրան ստիպեց ավելի լուրջ վերաբերվել հիփ հոփ երաժշտությանը։ Վաղ տարիքում նա հիմնականում նախընտրում էր լսել The Diplomats խմբի երգերը, սակայն նաև ոգեշնչվում էր այնպիսի խմբերի երաժշտությամբ, ինչպիսիք են Three 6 Mafia, UGK, Mobb Deep, Wu-Tang Clan, Run DMC և Bone Thugs-n-Harmony։


== Կարիերա ==


=== 2007-2011: ASAP Mob և անհատական կարիերայի սկիզբ ===
2007 թվականին Ռոքին միանում է ASAP Mob հիփ հոփ խմբի, որը կազմված է տարբեր ռեփերներից, երաժշտական պրոդյուսերներից, տեսահոլովակների ռեժիսորներից և նորաձևության դիզայներներից, ովքեր կիսում են նույն հետաքրքրությունը երաժշտության, նորաձևության, ոճի և մշակույթի բնագավառներում։ Խմբին միանալուց հետո, նա սկսում է հանդես գալ ASAP Rocky կեղծանվան տակ, քանի որ խմբի անդամների բեմական կեղծանունները սկսվում է «ASAP»-ով, որը «Միշտ ձգտիր և բարգավաճիր» (Always Strive And Prosper) արտահայտության հապավումն է։
Լինելով ASAP Mob խմբի կազմում, նա սկսում է հանդես գալ որպես անհատ կատարող և աստիճանաբար դառնում է խմբի ամենաճանաչված և հաջողակ անդամը։ 2011 թվականի օգոստոսին կայանում է նրա դեբյուտային «Peso» սինգլի պրեմիերան, իսկ նույն տարվա հոկտեմբերի 31-ին թողարկվում է նրա «Live. Love. ASAP» անվանումը կրող դեբյուտային միքսթեյպը, որը նախատեսված է օնլայն անվճար ներբեռնման համար։ 2011-ի դեկտեմբերին նա նաև եղել է BBC-ի կողմից կազմակերպված «2012-ի ձայնը» հարցման թեկնածուներից մեկը։


=== 2012-2014: «Long. Live. ASAP» ===

2012 թվականի փետրվարին Ռոքին և ռեփեր Քենդրիկ Լամարը ելույթներ էին ունենում կանադացի ռեփեր Դրեյքի Club Paradise շրջագայության համերգների բացման արարողությունների ժամանակ։ 2012 թվականի հուլիսի 20-ին նա պատրաստվում էր ելույթ ունենալ Late Night with Jimmy Fallon հեռուստածրագրի շրջանակներում, սակայն այդ ելույթից ժամեր առաջ նա ներգրավվում է մի ծեծկռտուքի մեջ և ելույթը հետաձգվում է։ Մեկ ամիս անց՝ օգոստոսի 21-ին, նրա ելույթը ցուցադրվում է։ Սեպտեմբերի 6-ին Ռոքին և երգչուհի Ռիհաննան ելույթ են ունենում MTV Video Music Awards 2012 մրցանակաբաշխության ժամանակ, որտեղ կատարում են «Cockiness (Love It)» երգի ռեմիքսը։ 2012 թվականի հոկտեմբերի 24-ին նա թողարկում է իր «Fuckin' Problems» համագործակցությամբ ռեփերներ Դրեյքի, Քենդրիկ Լամարի և Թու Չեյնսի հետ։ Այդ երգը միջազգային տարբեր հիթ շքերթներում զբաղեցնում է հորիզոնականներ և վաճառվում է ավելի քան 2 միլիոն օրինակով։

2013 թվականի հունվարի 15-ին Ռոքին թողարկում է իր «Long. Live. ASAP» անվանումը կրող դեբյուտային ստուդիական ալբոմը, որի ձայնագրման աշխատանքները նա կատարել էր 2012-ին։ Ալբոմը միանգամից գլխավորում է Billboard 200 ալբոմների հիթ շքերթը և իր թողարկման առաջին շաբաթում գրանցում է 139,000 օրինակի վաճառք Միացյալ Նահանգներում։
Ամբողջ 2013-ի ընթացքում տարբեր մրցանակաբաշխություններում մրցանակների առաջադրվելուց հետո, 2014 թվականի հունվարին նա առաջին անգամ առաջադրվում է Գրեմմի մրցանակի։ Նրա «Fuckin' Problems» երգը առաջադրվում է այդ մրցանակաբաշխության «Լավագույն ռեփ երգ» անվանակարգում, սակայն չի հաղթում։
2014 թվականի մարտին նա հայտարարում է, որ աշխատում է իր երկրորդ ստուդիական ալբոմի վրա։ Նույն տարվա հոկտեմբերին թողարկվում է «Multiply» սինգլը համագործակցությամբ ռեփեր Ջուսի Ջեյի հետ, ով նաև հանդիսանում է Ռոքիի երկրորդ ալբոմի պրոդյուսերը։ 2014-ին Ռոքին նաև նկարահանվում է ռեժիսոր Ռիք Ֆեմույիվայի «Թմրանյութ» (անգլ.՝ Dope) կատակերգական դրամա ֆիլմում, որի պրեմիերան կայանում է 2015 թվականին։


=== 2015-ներկա։ «At. Long. Last. ASAP» ===
2015 թվականի մարտին հայտնի է դառնում, որ Ռոքիի երկրորդ ալբոմը կոչվելու է «At. Long. Last. ASAP»։ Ալբոմը թողարկվում է 2015 թվականի մայիսի 26–ին։ Այն թողարկման առաջին շաբաթում վաճառվում է 139,000 օրինակով և գլխավորում է Billboard 200 ալբոմների հիթ շքերթը՝ դառնալով նրա երկրորդ ալբոմը, որը գլխավորել է այդ հիթ շքերթը։ Ալբոմի «LSD» սինգլը զբաղեցրել է 62-րդ հորիզոնականը Billboard Hot 100-ում, իսկ «Everyday» (Ռոդ Ստյուարտի, Միգելի և Մարկ Ռոնսոնի մասնակցությամբ) սինգլը նույն հիթ շքերթում 92-րդ հորիզոնականն է զբաղեցրել։ 2015 թվականի հունիսին ամերիկացի երգչուհի Սելենա Գոմեսը թողարկում է իր «Revival» անվանումը կրող երկրորդ անհատական ալբոմի առաջին սինգլը՝ «Good for You» երգը, որը զբաղեցրել է 5-րդ հորիզոնականը Billboard Hot 100-ում։ Օգոստոսի 30-ին Ռոքին և ամերիկյան Twenty One Pilots դուետը միասին ելույթ են ունեցել MTV Video Music Awards մրցանակաբաշխությունում։ Նույն տարվա սեպտեմբերին մեկնարկեց Ռոքիի և ռեփեր Tyler, the Creator-ի համատեղ համերգային շրջագայությունը։


== Անձնական կյանք ==


=== Հարաբերություններ ===
2011 թվականին Ռոքին սկսել է հանդիպել ավստրալիացի ռեփեր Իգի Ազալիայի հետ, ում հետ նա ծանոթացել է մի ընդհանուր ծանոթի միջոցով։ Իգին իր և Ռոքիի հարաբերությունների մասին շշուկները հաստատել է Vibe ամսագրի հետ հարցազրույցում։ Իրենց հարաբերությունների ավարտի մասին Ռոքին հայտարարել է 2012 թվականի հուլիսին։ Իրենց հարաբերությունների ժամանակահատվածում Իգին իր մատների վրա դաջել է Ռոքիի «Live.Love.A$AP» միքսթեյպի անվանումը, սակայն 2013 թվականի մարտին նա հայտարարել է, որ ջնջել է դաջվածքի «A$AP» հատվածը։
2013 թվականի ապրիլից նա սկսել է հանդիպել ամերիկացի մոդել Շանել Իմանի հետ, սակայն 2014 թվականի հոկտեմբերին հայտնի է դառնում, որ նրանք բաժանվել են։


=== Իրավական հարցեր ===
2012 թվականի հուլիսին Ռոքին ձերբակալվել է Նյու Յորքի հագուստի խանութներից մեկում մարդ ծեծելու համար, և ևս երկու լուսանկարիչների հարվածելու համար, ովքեր դրսից նկարահանել են վիճաբանությունը։ Այն մարդը, ում հետ նա սկսել էր վեճը, հետագայում նրան դատի է տալիս հարձակման համար։ Նրանց վիճաբանությունը սկսվել է այն բանից հետո, երբ այդ մարդը ականատես է լինում, թե ինչպես է Ռոքին անօրինական թմրանյութ օգտագործում խանութի ներսում։ Նա այնուհետև հարձակվել է երկու սիրողական լուսանկարիչների վրա, ովքեր նկարահանել են միջադեպը։ Ռոքին ի վերջո նաև մեղադրվում է երկու լուսանկարիչներին հարվածելու և նրանց տեսախցիկները խլելու փորձի մեջ։


=== Հագուստի ոճ ===
Ռոքիի հագուստի ոճը բազմիցս բարձր գնահատականի է արժանացել մի շարք հայտնի հրատարակչությունների կողմից։ Complex ամսագիրը նրան անվանել է Նյու Յորքի ամենաոճային ռեփերը, իսկ GQ ամսագիրը նրան ընդգրկել է 2012 թվականի 25 ամենաոճային տղամարդկանց ցանկում։ Cosmopolitan կանացի ամսագրի կազմած 2014 թվականի 10 ամենաոճային տղամարդկանց ցանկում, նա զբաղեցրել է 7-րդ հորիզոնականը։ Ռոքիի ոճաբան Մեթյու Հենսոնը, նրա ոճը անվանել է «բազմատեսակ», նկատելով, որ նա առհասարակ չունի կոնկրետ մի տեսք, քանի որ նրա կերպարը ստեղծվում է ճիշտ համադրությունների արդյունքում։ 2015 թվականի հունիսին GQ ամսագիրը Ռոքիին ընդգրկել է իր աշխարհի 20 ամենաոճային տղամարդկանց ցանկում։


== Սկավառակագրություն ==


=== Ալբոմներ ===


==== Ստուդիական ալբոմներ ====


==== Միքսթեյպներ ====


=== Սինգլներ ===


==== Սեփական սինգլներ ====


==== Մասնակցությունը ուրիշների սինգլներում ====


=== Տես նաև ===
ASAP Mob-ի սկավառակագրություն


== Մրցանակներ և առաջադրումներ ==


== Ծանոթագրություններ ==


== Արտաքին հղումներ ==
Պաշտոնական կայք Archived 2014-05-17 at the Wayback Machine.